Ιερά Μονή Οσίου Εφραίμ του Σύρου Πιερίας

Η Ιερά Μονή Οσίου Εφραίμ του Σύρου Πιερίας είναι ένα Ορθόδοξο μοναστήρι που βρίσκεται κοντά στο χωριό Κονταριώτισσα του Νομού Πιερίας. Υπάγεται εκκλησιαστικά στην Ιερά Μητρόπολη Κίτρους, Κατερίνης και Πλαταμώνος.

 Ιστορικό 
Είναι η μοναδική μονή σε ολόκληρο τον κόσμο, που είναι αφιερωμένη στον Όσιο Εφραίμ τον Σύρο (εορτάζει στις 28 Ιανουαρίου). Ιδρύθηκε το 1983 ως γυναικείο ιδιωτικό ησυχαστήριο και δύο χρόνια αργότερα, το 1985, έπειτα από πρωτοβουλία του τότε Μητροπολίτου Κίτρους, Κατερίνης και Πλαταμώνος Αγαθονίκου υπήχθη επίσημα στην Ιερά Μητρόπολη Κίτρους, Κατερίνης και Πλαταμώνος. Σήμερα αποτελείται από μια πολυάριθμη γυναικεία μοναστική αδελφότητα, με ηγουμένη την Μοναχή Αικατερίνη.

 Τοποθεσία και εγκαταστάσεις της Μονής 
300px|Η Εκκλησία της Αγίας Ειρήνης δίπλα στο κτίριο διοίκησης της Μονής. 

Η Ιερά Μονή Οσίου Εφραίμ βρίσκεται στην ειδυλλιακή θέση «Παναγία», κοντά στο χωριό Κονταριώτισσα.

Με θέα την εκπληκτική ομορφιά του Ολύμπου, τα δασωμένα χωριά των Πιερίων, τις καταγάλανες ακτές του Θερμαϊκού, τη Θεσσαλονίκη, αλλά και τη Χαλκιδική και το όρος Άθως στο βάθος, η Μονή αποτελεί τόπο προσκυνήματος, αλλά ταυτόχρονα και ένα επίγειο παράδεισο φυσικής ομορφιάς, αρχιτεκτονικής και καλαισθησίας.

Το Καθολικό της Μονής, αγιορείτικης αρχιτεκτονικής, βρίσκεται στο κέντρο της ανατολικής αυλής. Είναι αφιερωμένο στον προστάτη της Όσιο Εφραίμ και την Ζωοδόχο Πηγή (πανηγυρίζει την Παρασκευή της Διακαινησίμου).

Το Καθολικό συμπληρώνουν και δύο κατανυκτικά παρεκκλήσια προς τιμήν της Αγίας Αικατερίνης της Μεγαλομάρτυρος (εορτάζει στις 25 Νοεμβρίου) και του Αγίου Πορφυρίου του Καυσοκαλυβίτου (εορτάζει στις 2 Δεκεμβρίου). Κάτω απ’ αυτό, υπάρχει υπόγειος ναός, δισυπόστατος, προς τιμήν του Τιμίου Προδρόμου (εορτάζει στις 7 Ιανουαρίου) και των Αγίων Νεοφανών Νεομαρτύρων Ραφαήλ, Νικολάου και Ειρήνης (εορτάζουν την Τρίτη της Διακαινησίμου ή Λαμπροτρίτη).

Η Ιερά Μονή πανηγυρίζει στις 28 Ιανουαρίου, εορτή του Οσίου Εφραίμ του Σύρου, ημέρα κατά την οποία συρρέουν πλήθη προσκυνητών.

 Παραπομπές 
http://imociosefraimsyr.gr/
https://www.dion-olympos.gr/%CE%B9%CE%B5%CF%81%CE%B1-%CE%BC%CE%BF%CE%BD%CE%B7-%CE%BF%CF%83%CE%B9%CE%BF%CF%85-%CE%B5%CF%86%CF%81%CE%B1%CE%B9%CE%BC-%CF%84%CE%BF%CF%85-%CF%83%CF%85%CF%81%CE%BF%CF%85/

Κατηγορία:Μονές της περιφερειακής ενότητας Πιερίας